**ΕΠΙΧΕΙΡΗΣΙΑΚΟ ΠΡΟΓΡΑΜΜΑ**

**«ΑΝΑΠΤΥΞΗ ΑΝΘΡΩΠΙΝΟΥ ΔΥΝΑΜΙΚΟΥ,**

**ΕΚΠΑΙΔΕΥΣΗ & ΔΙΑ ΒΙΟΥ ΜΑΘΗΣΗ» 2014-2020**

**Εκπαίδευση και Δια Βίου Μάθηση**

Οι Άξονες Προτεραιότητας 6,7,8,και 9 περιλαμβάνουν τις παρεμβάσεις του τομέα της **Εκπαίδευσης και Δια Βίου Μάθησης**, μέσω των επενδυτικών προτεραιοτήτων **10.1, 10.2, 10.3 και 10.4.** Στη συνέχεια ακολουθούν ενδεικτικές δράσεις και προϋπολογισμοί, ανά επενδυτική προτεραιότητα:

**1.Επενδυτική Προτεραιότητα 10.1**

**Μείωση και πρόληψη της πρόωρης εγκατάλειψης του σχολείου και προώθηση της ισότιμης πρόσβασης σε ποιοτική νηπιακή, πρωτοβάθμια και δευτεροβάθμια εκπαίδευση, καθώς επίσης και σε τυπικές, μη τυπικές και άτυπες δυνατότητες εκπαίδευσης για την επανένταξη στην εκπαίδευση και την κατάρτιση.**

**1.1. Ειδικός στόχος i: Μείωση της πρόωρης εγκατάλειψης του σχολείου, ιδίως σε γεωγραφικές περιοχές με υψηλά ποσοστά ΠΕΣ.**

**Ενδεικτικές δράσεις και προϋπολογισμός**

*Ενδεικτικοί τύποι δράσεων:*

1. **Ανάπτυξη και εφαρμογή δράσεων για την καταπολέμηση της σχολικής διαρροής και τη μείωση του ποσοστού πρόωρης εγκατάλειψης της σχολικής εκπαίδευσης**

Αντικείμενο είναι ο σχεδιασμός κατάλληλα στοχευμένων δράσεων ενίσχυσης της πρόσβασης και ένταξης στην εκπαίδευση για τις Ευάλωτες Κοινωνικά Ομάδες (Μετανάστες, μονογονεϊκές οικογένειες, ΖΕΠ κλπ.) και για συγκεκριμένες γεωγραφικές περιοχές.

1. **Διαπολιτισμική εκπαίδευση**

Αντικείμενο είναι η υλοποίηση δράσεων για την αρμονική ένταξη στο σχολείο μαθητών/τριών με πολιτισμικές και θρησκευτικές ιδιαιτερότητες (αλλοδαποί, παλιννοστούντες, Ρομά, μουσουλμάνοι της Θράκης, ομογενείς) με ενδεικτικές δράσεις όπως:

* Εκπαίδευση των παιδιών της μουσουλμανικής μειονότητας Θράκης
* Εκπαίδευση των παιδιών Ρομά

**Συνολικός Π/Υ: 23,7 εκ €**

**1.2. Ειδικός στόχος ii: Αύξηση των σχολικών μονάδων που λειτουργούν στο πλαίσιο του Νέου Σχολείου – Ενίσχυση των δομών και της ποιότητας της α’βάθμιας και β΄βάθμιας εκπαίδευσης.**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

1. **«Νέο Σχολείο - Σχολείο του 21ου αιώνα»**

Διεύρυνση της εφαρμογής σε περισσότερα σχολεία (δημοτικά, Γυμνάσια), για την Προγραμματική Περίοδο 2014-2020, με βασικές κατηγορίες δράσεων, την εφαρμογή Ενιαίου Αναμορφωμένου Εκπαιδευτικού Προγράμματος (ΕΑΕΠ), σε περισσότερα δημοτικά σχολεία, καθώς και την ένταξη παιδιών από ΕΚΟ στα δημοτικά σχολεία.

1. **«Ψηφιακό Σχολείο»**

Αντικείμενο είναι η δημιουργία, διάθεση και αξιοποίηση ψηφιακού εκπαιδευτικού περιεχομένου, συμπεριλαμβανομένων των ανοιχτών εκπαιδευτικών πόρων (ΑΕΠ)

1. **Δράσεις Ειδικής αγωγής – Παράλληλη στήριξη ΑμεΑ**

Στόχος είναι η παραμονή στο εκπαιδευτικό σύστημα μαθητών/τριών με αναπηρία ή/και ειδικές εκπαιδευτικές ανάγκες με την υλοποίηση δράσεων εξειδικευμένης εκπαιδευτικής υποστήριξης για ένταξη μαθητών με αναπηρία ή/και ειδικές εκπαιδευτικές ανάγκες καθώς και μέτρα εξατομικευμένης υποστήριξης μαθητών με αναπηρίες ή/και ειδικές εκπαιδευτικές ανάγκες, αξιοποιώντας τις ΤΠΕ και το Ψηφιακό Εκπαιδευτικό Υλικό.

1. **Ανάπτυξη ή/και αναβάθμιση προγραμμάτων σπουδών - προμήθεια και παραγωγή εκπαιδευτικού υλικού**

**Συνολικός Π/Υ: 373,4 εκ €**

**1.3. Ειδικός στόχος iii: Αναβάθμιση και εκσυγχρονισμός των γνώσεων και των δεξιοτήτων των εκπαιδευτικών**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

1. Δράσεις επιμόρφωσης εκπαιδευτικών στην χρήση και την ενσωμάτωση των νέων τεχνολογιών στην εκπαιδευτική διαδικασία
2. Δράσεις επιμόρφωσης ειδικού εκπαιδευτικού προσωπικού για ΑμεΑ.

**Συνολικός Π/Υ: 48,4 εκ €**

**1.4. Ειδικός στόχος iv: Αύξηση της συμμετοχής στην προσχολική εκπαίδευση.**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

* **Ενίσχυση της ποιότητας στην προσχολική εκπαίδευση**

Αντικείμενο είναι η ανάπτυξη εκπαιδευτικού υλικού και προγραμμάτων εκπαίδευσης παιδιών προσχολικής ηλικίας.

**Συνολικός Π/Υ: 43,7 εκ €**

**2. Επενδυτική Προτεραιότητα 10.2**

**Βελτίωση της ποιότητας, της αποτελεσματικότητας και της πρόσβασης στην τριτοβάθμια και ισοδύναμη με αυτήν εκπαίδευση, με σκοπό τη βελτίωση των επιπέδων φοίτησης και επιτυχίας, ιδιαίτερα για τα μειονεκτούντα άτομα.**

**2.1 Ειδικός στόχος i: Αύξηση του ποσοστού έγκαιρης ολοκλήρωσης των σπουδών και ενίσχυση της ισότιμης συμμετοχής των ΑΜΕΑ και ατόμων από ΕΚΟ και χαμηλές εισοδηματικές τάξεις στην τριτοβάθμια εκπαίδευση.**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

1. **Δράσεις υποστήριξης φοιτητών για την έγκαιρη ολοκλήρωση των σπουδών**

Οι δράσεις που εντάσσονται σε αυτήν την κατηγορία είναι υποτροφίες, επιδοτούμενα δάνεια, επιδότηση ενοικίου, υποστήριξη εργαζομένων φοιτητών και σπουδαστών, υποστήριξη απασχόλησης φοιτητών και σπουδαστών και πρόσθετα μη χρηματικά ευεργετήματα για την έγκαιρη ολοκλήρωση των σπουδών τους

1. **Αξιολόγηση στην Τριτοβάθμια Εκπαίδευση (ΜΟΔΙΠ / ΑΔΙΠ)**

Αντικείμενο είναι η υποστήριξη των συστημάτων διασφάλισης ποιότητας και αξιολόγησης του έργου των Πανεπιστημίων της χώρας αναφορικά με την διδακτική, ερευνητική, ακαδημαϊκή και διοικητική του λειτουργία.

**Συνολικός Π/Υ: 75,5 εκ €**

**2.2 Ειδικός στόχος ii: Ενίσχυση της ποιότητας της τριτοβάθμιας εκπαίδευσης, μέσω της ενδυνάμωσης του ανθρώπινου ερευνητικού δυναμικού**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

1. **Γραφεία Μεταφοράς Τεχνολογίας**

Αντικείμενο είναι η υποστήριξη της λειτουργίας των Γραφείων Μεταφοράς Τεχνολογίας στα Πανεπιστήμια, ώστε να ενισχυθεί η έρευνα και η καινοτομία καθώς και η δικτύωση των Πανεπιστημίων με τον επιχειρηματικό κόσμο και με ερευνητικούς φορείς.

1. **Ενίσχυση προγραμμάτων μεταπτυχιακής και διδακτορικής έρευνας**

Στο πλαίσιο αυτό θα υλοποιηθούν δράσεις για την ενίσχυση προγραμμάτων μεταπτυχιακής και διδακτορικής έρευνας, ιδίως σε τομείς που συνδέονται με τις αναπτυξιακές ανάγκες της Ελληνικής οικονομίας και κοινωνίας.

1. **Ενδυνάμωση του ανθρώπινου δυναμικού της τριτοβάθμιας εκπαίδευσης**

Αντικείμενο είναι η ενδυνάμωση του ανθρώπινου δυναμικού της τριτοβάθμιας εκπαίδευσης μέσω της ενίσχυσης ερευνητικών προγραμμάτων των ανώτερων και κατώτερων βαθμίδων ΔΕΠ/ΕΠ των τριτοβάθμιων εκπαιδευτικών ιδρυμάτων και η αξιοποίηση συνεργασιών ή/και δικτυώσεων με άλλα τριτοβάθμια εκπαιδευτικά ιδρύματα, ερευνητικά κέντρα και παραγωγικούς φορείς.

**Συνολικός Π/Υ: 99,4 εκ €**

**3.Επενδυτική Προτεραιότητα 10.3**

**Βελτίωση της ισότιμης πρόσβασης στη διά βίου μάθηση για όλες τις ηλικιακές ομάδες στο πλαίσιο τυπικών, άτυπων και μη τυπικών δομών, αναβάθμιση των γνώσεων, δεξιοτήτων και ικανοτήτων του εργατικού δυναμικού και προώθηση ευέλικτων δυνατοτήτων μάθησης, μεταξύ άλλων μέσω του επαγγελματικού προσανατολισμού και της πιστοποίησης των αποκτώμενων προσόντων.**

**3.1 Ειδικός στόχος i: Αύξηση της ποιότητας και της ελκυστικότητας της διά βίου μάθησης και της συμμετοχής σε αυτήν του πληθυσμού (16-66+ ετών), με πιστοποίηση προσόντων και διασύνδεση τυπικής, μη τυπικής και άτυπης μάθησης.**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

* **Σχολεία Δεύτερης Ευκαιρίας**

Αντικείμενο είναι η διεύρυνση του θεσμού των Σχολείων Δεύτερης Ευκαιρίας, με στόχο την επανένταξη ενηλίκων με χαμηλά τυπικά προσόντα (απόφοιτοι Δημοτικού) στο εκπαιδευτικό σύστημα.

* **Δράσεις Διά Βίου Μάθησης (Κέντρα Διά Βίου Μάθησης – Δήμοι)**

Αντικείμενο είναι ο σχεδιασμός και η υλοποίηση προγραμμάτων διά βίου μάθησης στον ενήλικο πληθυσμό, με έμφαση σε άτομα από ΕΚΟ και στόχο την καλλιέργεια και ανάπτυξη των βασικών ικανοτήτων (core competences) διά βίου μάθησης (πχ. επικοινωνία σε ξένες γλώσσες, μαθηματική ικανότητα, ψηφιακή ικανότητα, κοινωνικές ικανότητες και ικανότητες, επιχειρηματικότητα κ.λπ.

* **Περαιτέρω ανάπτυξη του Εθνικού Πλαισίου Προσόντων - Εφαρμογή του Εθνικού Συστήματος Πιστοποίησης Εκροών - Επέκταση συστήματος συμβουλευτικής & επαγγελματικού προσανατολισμού**

Αντικείμενο είναι (α) η διασφάλιση της συνεχιζόμενης ανάπτυξης του Εθνικού Πλαισίου Προσόντων και η ολοκλήρωση της αντιστοίχισης του με το Ευρωπαϊκό Πλαίσιο Προσόντων, (β) η εφαρμογή και καθιέρωση του Εθνικού Συστήματος Πιστοποίησης Εκροών Μη Τυπικής Εκπαίδευσης και Άτυπης Μάθησης και η ενεργοποίηση της σχετικής αγοράς, (γ) η ανάπτυξη στοχευμένων δράσεων και εργαλείων δια βίου συμβουλευτικής & επαγγελματικού προσανατολισμού βάσει των αναγκών της αγοράς εργασίας, καθώς και των αναπτυξιακών προτεραιοτήτων της χώρας.

* **Εφαρμογή εθνικού συστήματος διασφάλισης ποιότητας και διαδικασιών αξιολόγησης στη δια βίου μάθηση και στη δια βίου ΣΥΕΠ**

Υλοποίηση της εφαρμογής του εθνικού συστήματος διασφάλισης ποιότητας και των σχετικών διαδικασιών αξιολόγησης στη δια βίου μάθηση και στη δια βίου ΣΥΕΠ, μέσω της θεσμοθέτησης του εθνικού πλαισίου διασφάλισης ποιότητας στη ΔΒΜ π3

**Συνολικός Π/Υ: 71,1 εκ €**

**4. Επενδυτική Προτεραιότητα 10.4**

**Βελτίωση της συνάφειας των συστημάτων εκπαίδευσης και κατάρτισης με την αγορά εργασίας, διευκόλυνση της μετάβασης από την εκπαίδευση στην εργασία, και ενίσχυση της επαγγελματικής εκπαίδευσης και συστημάτων κατάρτισης και της ποιότητάς τους, μεταξύ άλλων μέσω μηχανισμών πρόβλεψης των αναγκών σε δεξιότητες, της προσαρμογής των προγραμμάτων σπουδών και της καθιέρωσης και ανάπτυξης συστημάτων μάθησης με βάση την εργασία, συμπεριλαμβανομένων των διττών συστημάτων μάθησης και μαθητείας.**

**4.1 Ειδικός στόχος i: Αύξηση των μαθητών / σπουδαστών / αποφοίτων που συμμετέχουν σε προγράμματα μαθητείας.**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

1. **Ανασχεδιασμός των Προγραμμάτων Μαθητείας**

Αντικείμενο είναι ο ανασχεδιασμός των προγραμμάτων μαθητείας με βάση πιστοποιημένα επαγγελματικά περιγράμματα και με διατύπωση σαφών μαθησιακών αποτελεσμάτων σε συγκεκριμένες ειδικότητες και επαγγέλματα, τα οποία έχουν υψηλή ζήτηση.

1. **Εκπόνηση/Αναβάθμιση Προγραμμάτων σε όλες τις ειδικότητες των ΣΕΚ και των ΙΕΚ**

Αντικείμενο είναι η ανάπτυξη νέων ή η αναβάθμιση υφιστάμενων προγραμμάτων μαθητείας με βάση πιστοποιημένα επαγγελματικά περιγράμματα και με διατύπωση σαφών μαθησιακών αποτελεσμάτων σε συγκεκριμένες ειδικότητες και επαγγέλματα, των ΣΕΚ και των ΙΕΚ.

1. **Αναβάθμιση της διδακτέας ύλης και των εγχειριδίων των ειδικοτήτων του ΕΠΑΛ**

Αντικείμενο είναι η αναβάθμιση της διδακτέας ύλης και των εγχειριδίων ειδικοτήτων των ΕΠΑΛ σε ειδικότητες με υψηλή ζήτηση, ενσωματώνοντας τη λογική των μαθησιακών αποτελεσμάτων (γνώσεις, δεξιότητες και ικανότητες).

1. **Πρακτική άσκηση Ναυτικών Ακαδημιών**

Αντικείμενο είναι η κατευθυνόμενη πρακτική άσκηση συνολικής διάρκειας 2 εξαμήνων πάνω σε εμπορικά πλοία για σπουδαστές Ναυτικών Ακαδημιών, μεταξύ των διδακτικών περιόδων στη Σχολή (Α΄ εκπαιδευτικό ταξίδι μετά το Α’ διδακτικό εξάμηνο και Β΄ εκπαιδευτικό ταξίδι μετά το Β’ διδακτικό εξάμηνο), με σκοπό την πρακτική τους άσκηση επί του πλοίου στο γνωστικό αντικείμενο που διδάχθηκαν.

1. **Ανάπτυξη & εφαρμογή προγραμμάτων Μαθητείας στους αποφοίτους ΕΠΑΛ**

Αντικείμενο είναι η εκπόνηση και εφαρμογή αναλυτικών προγραμμάτων μαθητείας στους αποφοίτους ΕΠΑΛ («Τάξη Μαθητείας» ως τέταρτο προαιρετικό έτος σπουδών)

1. **Ανάπτυξη & εφαρμογή προγραμμάτων Μαθητείας στους αποφοίτους ΙΕΚ**

Αντικείμενο είναι η εκπόνηση και εφαρμογή αναλυτικών προγραμμάτων μαθητείας στους αποφοίτους των ΙΕΚ.

1. **Λειτουργία των ΣΕΚ – Ανάπτυξη & εφαρμογή Προγραμμάτων Μαθητείας σε όλους τους φοιτούντες σε ΣΕΚ**

Αντικείμενο είναι η υποστήριξη για τη λειτουργία των ΣΕΚ και η ανάπτυξη και εφαρμογή του προγράμματος μαθητείας (γενική εκπαίδευση, εξειδικευμένα μαθήματα / εργαστήρια, «Τάξη Μαθητείας» στο τρίτο έτος) για όλους τους φοιτούντες σε Σχολές Επαγγελματικής Κατάρτισης.

**Συνολικός Π/Υ: 353,6 εκ €**

**4.2 Ειδικός στόχος ii: Αύξηση των συνεργασιών των Ιδρυμάτων τριτοβάθμιας εκπαίδευσης με τον επιχειρηματικό κόσμο.**

**Ενδεικτικές δράσεις και προϋπολογισμός**

Ενδεικτικοί τύποι δράσεων:

1. **Προγράμματα Πρακτικής άσκησης Τριτοβάθμιας Εκπαίδευσης**

Στόχος είναι η απόκτηση εμπειρίας σε πραγματικό περιβάλλον εργασίας των φοιτητών της τριτοβάθμιας εκπαίδευσης με στόχο την καλύτερη σύνδεση των Πανεπιστημίων με τον επιχειρηματικό κόσμο.

1. **Δράσεις επιχειρηματικότητας και καινοτομίας**

Αντικείμενο είναι η αξιοποίηση του υφιστάμενου υλικού των Μονάδων Καινοτομίας και Επιχειρηματικότητας, αλλά και η παραγωγή νέου υλικού καθώς και η υλοποίηση μαθημάτων επιχειρηματικότητας, η παροχή συμβουλευτικής καθοδήγησης των φοιτητών σε θέματα επιχειρηματικότητας και η δικτύωση με επιχειρήσεις.

**Συνολικός Π/Υ: 71,0 εκ €**